ไทยพาณิชย์ออกแคมเปญกู้บ้าน1ล้านผ่อน1พัน
ไทยพาณิชย์จับมือพฤกษาออกแคมเปญกู้บ้าน 1 ล้าน ผ่อน 1 พันต่อเดือน เจาะกลุ่มลูกค้าบ้านหลังแรก
14 มี.ค. 2555

ไทยพาณิชย์จับมือพฤกษาออกแคมเปญกู้บ้าน 1 ล้าน ผ่อน 1 พันต่อเดือน เจาะกลุ่มลูกค้าบ้านหลังแรก 
นางพิกุล ศรีมหันต์  ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ กล่าวว่า ธนาคารได้ร่วมมือกับบริษัท พฤกษา เรียลเอสเตท เพื่อจับกลุ่มลูกค้าที่มองหาบ้านหลังแรก ผ่านแคมเปญ “ผ่อนหนักเป็นเบา” กู้ซื้อบ้านพฤกษาทุกโครงการในอัตราดอกเบี้ยพิเศษ  โดยกู้เงิน 1 ล้านบาท ผ่อนชำระเพียงเดือนละ 1,000 บาท เพื่อช่วยแบ่งเบาภาระในการผ่อนชำระในช่วงปีแรก 
โดยธนาคารจะให้สิทธิพิเศษนี้พร้อมกับบริการประกันชีวิตเครดิต ไลฟ์ ซึ่งคุ้มครองผู้กู้ในกรณีเสียชีวิตสูงสุด โดยการปลดภาระการผ่อนบ้านทั้งหมด  ไม่มีหนี้สินคงค้างหลังการเสียชีวิต มีระยะเวลาคุ้มครองสูงสุด 10 ปี โดยคาดว่าการออกแคมเปญครั้งนี้จะสามารถปล่อยสินเชื่อได้ประมาณ 638 ล้านบาท
นายปิยะ ประยงค์ กรรมการและรองกรรมการผู้จัดการ บริษัท พฤกษา เรียลเอสเตท กล่าวว่า ลูกค้าที่กู้ซื้อบ้านในโครงการบ้านพฤกษา ทุกทำเล ทุกโครงการ ผ่านแคมเปญนี้ ทุกๆวงเงิน 1 ล้านบาท จะได้รับสิทธิ์ผ่อนชำระในปีแรก เพียงเดือนละ 1,000 บาท พร้อมเงื่อนไขพิเศษค่าทำสัญญาเพียง 1 บาท 
“ปัจจุบันพฤกษาเป็นโครงการที่เน้นตลาดเรียล ดีมานด์ ซึ่งเป็นตลาดกลุ่มใหญ่ของคนที่ต้องการมีบ้านในเขตกรุงเทพและปริมณฑล และมีราคาเฉลี่ยหลังละประมาณ 1 ล้านบาท ดังนั้นจึงคาดว่าแคมเปญนี้จะได้รับการตอบรับเป็นอย่างดีจากกลุ่มลูกค้าและช่วยกระตุ้นยอดตลาดในช่วงครึ่งปีแรก” นายปิยะ กล่าว
ทั้งนี้ ผู้ที่สนใจสามารถเข้าร่วมแคมเปญนี้ได้ตั้งแต่ 15 มี.ค.-30 มิ.ย. นี้ ผ่านธนาคารไทยพาณิชย์ทุกสาขาหรือสามารถสอบถามรายละเอียดเพิ่มเติมได้ที่ศูนย์บริการลูกค้าธนาคาร โทร.02-777-7777 และศูนย์บริการลูกค้าพฤกษา โทร.1739